Γνωμοδότηση της Επιτροπής των Περιφερειών σχετικά με την «Πρόταση οδηγίας για την υγειονομική ταφή των αποβλήτων»

(97/C 244/03)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση της Επιτροπής προς το Συμβούλιο [COM(97) 105 τελικό - 97/0085(SYN)] () 7

έχοντας υπόψη την απόφαση της Επιτροπής της 10ης Μαρτίου 1997, να ζητήσει τη γνωμοδότηση της Οικονομικής και Κοινωνικής Επιτροπής 7

έχοντας υπόψη την απόφασή της, της 11ης Ιουνίου 1997, σύμφωνα με το άρθρο 198 Γ τρίτο εδάφιο της Συνθήκης, για την ίδρυση της Ευρωπαϊκής Κοινότητας να αναθέσει την προετοιμασία των σχετικών εργασιών στην επιτροπή 5 «Χωροταξία-Περιβάλλον-Ενέργεια» 7

έχοντας υπόψη το σχέδιο γνωμοδότησης (CdR 112/97 rev.) που υιοθέτησε η επιτροπή 5 στις 6 Μαΐου 1997 (Εισηγητής: ο κ. Jens Kramer Mikkelsen) 7

έχοντας υπόψη το σχέδιο γνωμοδότησης της Επιτροπής των Περιφερειών, που υιοθετήθηκε στις 6 Μαΐου 1997, με θέμα την ανακοίνωση της Επιτροπής σχετικά με την αναθεώρηση της κοινοτικής στρατηγικής για τη διαχείριση των αποβλήτων () 7

υιοθέτησε, κατά την 18η σύνοδο ολομέλειας της 11ης και 12ης Ιουνίου 1997 (συνεδρίαση της 11ης Ιουνίου), την παρούσα γνωμοδότηση.

Εισαγωγή

1. Βάσει του ψηφίσματος του Συμβουλίου, της 7ης Μαΐου 1989, όπου το τελευταίο καλεί την Επιτροπή να υποβάλει πρόταση για τη ρύθμιση του θέματος της υγειονομικής ταφής των αποβλήτων, η Επιτροπή υπέβαλε στις 22 Ιουλίου 1991 πρόταση οδηγίας για το θέμα αυτό. Η εν λόγω πρόταση οδηγίας, μετά από εκτενείς διαπραγματεύσεις και πολυάριθμες τροποποιήσεις, απορρίφθηκε από το Ευρωπαϊκό Κονοβούλιο στις 22 Μαΐου 1996. Η Επιτροπή, έχοντας υπόψη τα δεδομένα αυτά, υπέβαλε την παρούσα αναθεωρημένη πρόταση οδηγίας.

2. Η πρόταση οδηγίας, που ομοιάζει σε ορισμένα σημεία με την προηγούμενη πρόταση, χαράσσει τις κατευθυντήριες γραμμές για τη δημιουργία, τη λειτουργία και τη μετέπειτα μέριμνα των χώρων υγειονομικής ταφής αποβλήτων. Χαράσσει επίσης κατευθυντήριες γραμμές για τους ήδη υφιστάμενους χώρους ταφής. Ωστόσο, η νέα πρόταση οδηγίας περιέχει ορισμένες διατάξεις που ανυψώνουν το επίπεδο προστασίας του περιβάλλοντος, όπως προέβλεψε, μεταξύ άλλων, το Κοινοβούλιο.

Παρατηρήσεις για την πρόταση οδηγίας

3. Κατά τη γνώμη της Επιτροπής των Περιφερειών, η νέα πρόταση οδηγίας για την υγειονομική ταφή των αποβλήτων καλύπτει ένα κενό στην ισχύουσα κοινοτική νομοθεσία στον τομέα των αποβλήτων. Συνεπώς, η Επιτροπή των Περιφερειών χαιρετίζει την πρωτοβουλία της Επιτροπής. Με τη νέα αναθεωρημένη πρόταση οδηγίας αναγνωρίζεται, κατά τη γώμη της Επιτροπής των Περιφερειών, ότι τα προβλήματα που προκαλεί η υγειονομική ταφή των αποβλήτων πρέπει να ληφθούν σοβαρά υπόψη, επειδή συνεπάγονται μεγάλους κινδύνους τόσο για τους ανθρώπους όσο και για το περιβάλλον.

4. Οι τοπικές και περιφερειακές αρχές είναι σε μεγάλο βαθμό αρμόδιες τόσο για τη διαχείριση και την εποπτεία όσο και για τη λειτουργία των χώρων υγειονομικής ταφής αποβλήτων. Συνεπώς, η παρούσα πρόταση οδηγίας έχει ύψιστη σημασία για τις τοπικές και περιφερειακές αρχές.

5. Η Επιτροπή των Περιφερειών διαπίστωσε με ικανοποίηση ότι το άρθρο 130 Σ της Συνθήκης είναι η βάση της πρότασης οδηγίας. Κατά τη γνώμη της Επιτροπής των Περιφερειών, οι κανόνες σύμφωνα με την επιλεγείσα νομική βάση πρέπει να θεσπιστούν ως ελάχιστες προδιαγραφές για να ληφθούν υπόψη οι ιδιαιτερότητες των διάφορων περιοχών. Ταυτόχρονα, πρέπει να δημιουργηθούν κατάλληλα οικονομικά μέσα για να εξασφαλισθεί η τήρηση των κοινών ελάχιστων προδιαγραφών από όλες τις περιφέρειες.

6. Η Επιτροπή των Περιφερειών συμφωνεί με το σκοπό της Επιτροπής να λειτουργούν οι χώροι υγειονομικής ταφής αποβλήτων βάσει του ιδίου ελάχιστου επιπέδου προστασίας του περιβάλλοντος. Η Επιτροπή των Περιφερειών συμμερίζεται την άποψη της Επιτροπής ότι με τον τρόπο αυτό θα είναι δυνατό να περιοριστεί το κίνητρο μεταφοράς αποβλήτων σε μεγάλες αποστάσεις.

7. Η Επιτροπή των Περιφερειών συμφωνεί ότι το κόστος χρησιμοποίησης των χώρων υγειονομικής ταφής αποβλήτων πρέπει να καθοριστεί με τρόπο ώστε οι χώροι αυτοί να καλύπτουν όλα τα άμεσα και έμμεσα έξοδα λειτουργίας, συμπεριλαμβανόμενων και των δαπανών παύσης της λειτουργίας και της μετέπειτα μέριμνας των χώρων ταφής αποβλήτων. Συνεπώς, η Επιτροπή των Περιφερειών κρίνει ότι πρέπει να τεθούν οι αναγκαίες απαιτήσεις ασφάλειας τόσο για τους νέους όσο και για τους σημερινούς χώρους ταφής αποβλήτων. Η Επιτροπή των Περιφερειών κρίνει ωστόσο ότι ο στόχος των ενιαίων όρων ανταγωνισμού δεν επιτυγχάνεται με τα προτεινόμενα στην πρόταση οδηγίας μέτρα. Τόσο κοινωνικοοικονομικοί όσο και γεωλογικοί παράγοντες θα έχουν αναγκαστικά ως αποτέλεσμα να εξακολουθήσει να υπάρχει μια δικαιολογημένη διαφορά στο κόστος υγειονομικής ταφής αποβλήτων στις περιφέρειες της Κοινότητας. Πρέπει συνεπώς να επισημανθούν τόσο η αρχή της εγγύτητας όσο και η αρχή της αυτάρκειας κατά την υγειονομική ταφή των αποβλήτων 7 πρέπει επίσης να δημιουργηθούν κατάλληλα μέσα διαχείρισης για να εξασφαλισθεί η συνεπής εφαρμογή των αρχών αυτών και η δυνατότητα διαχείρισης των εισερχόμενων στους χώρους αυτούς αποβλήτων σύμφωνα με την αρχή της εγγύτητας.

8. Η πείρα δείχνει ότι συχνά οι τοπικές και περιφερειακές αρχές είναι εκείνες που είναι υπεύθυνες για ένα εγκαταλελειμένο χώρο ταφής αποβλήτων, αναλαμβάνοντας το κόστος που έχει σχέση με τη μετέπειτα μέριμνα και τον ενδεχόμενο καθαρισμό ύστερα από μια επικίνδυνη για το περιβάλλον ταφή αποβλήτων. Η Επιτροπή των Περιφερειών θεωρεί ιδιαίτερα σημαντικό να τεθούν οι απαιτήσεις ασφάλειας με τρόπο ώστε να καλύπτουν ολόκληρη την περίοδο κατά την οποία είναι απαραίτητη η μετέπειτα μέριμνα. Ωστόσο, η Επιτροπή των Περιφερειών είναι της γνώμης ότι οι χώροι υγειονομικής ταφής αποβλήτων πρέπει να σχεδιάζονται και να λειτουργούν με τρόπο ώστε η περίοδος μετέπειτα μέριμνας να μην υπερβαίνει τη διάρκεια μιας γενεάς ή μιας τριακονταετίας.

Η ΕΤΠ τονίζει ταυτόχρονα την ανάγκη να συμβάλει επίσης στην εξεύρεση λύσεων στα προβλήματα που προκλήθηκαν στο παρελθόν από τα απόβλητα σε κλειστούς χώρους.

9. Η ΕΤΠ συμφωνεί ότι είναι αναγκαίες νέες αυστηρότερες ρυθμίσεις στο επίπεδο του σχεδιασμού, λειτουργίας και της αποκατάστασης των χώρων ταφής ώστε να επιτευχθεί καλύτερη και ομοιόμορφη προστασία του περιβάλλοντος. Ωστόσο η παρούσα οδηγία διατηρεί ασάφειες και γενικολογίες που δεν διευκολύνουν την επίτευξη αυτού του στόχου.

Η ΕΤΠ θεωρεί ότι θα έπρεπε να συμπεριληφθούν συγκεκριμένες προδιαγραφές κατασκευής και λειτουργίας των χώρων ταφής και να υποδεικνύονται τόσο τα μέτρα ελαχιστοποίησης των οχλήσεων και κινδύνων, όσο και τα όρια των εκπομπών ρύπων, του επιπέδου θορύβου, των φυσικοχημικών αλλοιώσεων των στοιχείων του περιβάλλοντος (όπως π.χ. του εδάφους, υδάτων κ.λπ.). Επίσης η ΕΤΠ θεωρεί ότι θα έπρεπε να περιοριστούν οι δυνατότητες εξαιρέσεων που διατρέχουν πολλές από τις διατάξεις της οδηγίας και των παραρτημάτων της. Ωστόσο, η Επιτροπή των Περιφερειών θεωρεί σκόπιμο να τονίσει ότι ακόμη και η καλύτερη μέθοδος σχεδιασμού και σφράγισης δεν διαρκεί για πάντα και, για το λόγο αυτό, πρέπει να επισημανθεί η εγκριθείσα ιεράρχηση των μεθόδων διάθεσης αποβλήτων, σύμφωνα με την οποία η υγειονομική ταφή πρέπει να αποφεύγεται όσο το δυνατόν περισσότερο. Ταυτόχρονα, αυτό σημαίνει ότι πρέπει να δοθεί μεγαλύτερη σημασία σε μια στρατηγική σταθεροποίησης της υγειονομικής ταφής αποβλήτων παρά σε μια στρατηγική σφράγισης.

10. Η Επιτροπή των Περιφερειών διαπίστωσε με ικανοποίηση την πρόθεση της Επιτροπής να καταβάλει αποτελεσματικές προσπάθειες για την καταπολέμηση των εκπομπών αερίων από τους χώρους υγειονομικής ταφής αποβλήτων που προκαλούν το φαινόμενο του θερμοκηπίου 7 συνεπώς, τάσσεται ανεπιφύλακτα υπέρ των προτάσεων σχετικά με τα αέρια που εκπέμπονται από τους χώρους ταφής αποβλήτων και τον περιορισμό της υγειονομικής ταφής βιοαποικοδομήσιμων αποβλήτων. Η Επιτροπή των Περιφερειών έχει ήδη επισημάνει, στη γνωμοδότησή της σχετικά με την αναθεώρηση της κοινοτικής στρατηγικής για τη διαχείριση των αποβλήτων, ότι ο καθορισμός κριτηρίων ποιότητας για την υγειονομική ταφή αποβλήτων θα αποτελεί προϋπόθεση για ένα περιορισμό της υγειονομικής ταφής αποβλήτων.

11. Η συλλογή και η καύση των αερίων από τους χώρους υγειονομικής ταφής αποβλήτων μπορεί, κατά τη γνώμη της Επιτροπής των Περιφερειών, να αποτελεί σε πολλές περιπτώσεις αποτελεσματικό τρόπο περιορισμού των αερίων που προκαλούν το φαινόμενο του θερμοκηπίου και τα οποία προέρχονται από χώρους υγειονομικής ταφής αποβλήτων που δέχονται βιοαποικοδομήσιμα απόβλητα. Ωστόσο, η ΕΤΠ κρίνει ότι ο περιορισμός της υγειονομικής ταφής βιοαποικοδομήσιμων αποβλήτων είναι ένας πιο προνοητικός και κατάλληλος τρόπος επίλυσης των προβλημάτων. Ο περιορισμός αυτός θα έχει άμεσες και ποσοτικά προσδιορίσιμες επιδράσεις στην επιβάρυνση του περιβάλλοντος που έχει σχέση με την υγειονομική ταφή των αποβλήτων.

12. Κατά τη γνώμη της Επιτροπής των Περιφερειών, η απαίτηση για συλλογή και επεξεργασία των αερίων στους υφιστάμενους χώρους υγειονομικής ταφής αποβλήτων είναι πολύ φιλόδοξη, και ότι μπορεί να αποδειχθεί ιδιαίτερα δαπανηρή. Συνεπώς, θα είναι σημαντικό να διενεργείται μια αξιολόγηση της εκπομπής αερίων στους μεμονωμένους χώρους ταφής αποβλήτων πριν να πραγματοποιηθεί μια παρόμοια επένδυση.

13. Η Επιτροπή των Περιφερειών διαπίστωσε ότι οι απαιτήσεις για τη μείωση της υγειονομικής ταφής βιοαποικοδομήσιμων αποβλήτων περιορίζονται στα αστικά απόβλητα, σύμφωνα με το άρθρο 5 της πρότασης οδηγίας. Αυτό είναι, κατά τη γνώμη της ΕΤΠ, απαράδεκτο, επειδή σημαίνει ότι τα έξοδα για τη μείωση των αερίων που προκαλούν το φαινόμενο του θερμοκηπίου θα επιβαρύνουν μόνο τους πολίτες και τις τοπικές και περιφερειακές αρχές. Η Επιτροπή των Περιφερειών είναι συνεπώς υποχρεωμένη να προτείνει την επέκταση των απαιτήσεων για περιορισμό των βιοαποικοδομήσιμων αποβλήτων ώστε να καλύπτονται όλες οι πηγές αποβλήτων.

14. Η Επιτροπή των Περιφερειών επισημαίνει ότι η υπό εξέταση πρόταση οδηγίας δεν αναφέρεται στον τρόπο με τον οποίο η απαιτούμενη μείωση πρέπει να επιτευχθεί. Κατά τη γνώμη της Επιτροπής των Περιφερειών, μια μείωση των βιοαποικοδομήσιμων αποβλήτων που προορίζονται για υγειονομική ταφή απαιτεί μια συνειδητή ιεράρχηση των προτεραιοτήτων στο όλο σύστημα ταφής αποβλήτων, συμπεριλαμβανόμενου και ενός συνεκτικού προγραμματισμού και της εξασφάλισης κατάλληλων μέσων διαχείρισης για τις τοπικές και περιφερειακές αρχές.

15. Δεδομένου ότι η υγειονομική ταφή αποβλήτων πρέπει να θεωρείται ως η τελευταία λύση, και επειδή η υγειονομική ταφή αποβλήτων πρέπει κατά συνέπεια να περιορίζεται όσο το δυνατό περισσότερο, η Επιτροπή των Περιφερειών επισημαίνει ότι η λειτουργία των χώρων υγειονομικής ταφής αποβλήτων σύμφωνα με αρχές της ελεύθερης οικονομίας αντιβαίνει στον κοινωνικοοικονομικό αυτό στόχο. Συνεπώς, πρέπει να αναμένεται ότι οι χώροι ταφής αποβλήτων δεν θα έχουν συχνά το κίνητρο να περιορίζουν την είσοδο αποβλήτων.

16. Κατά τη γνώμη της Επιτροπής των Περιφερειών, η εξασφάλιση της τήρησης της ορισθείσας ιεράρχησης για τα απόβλητα προϋποθέτει τη μεταβίβαση μεγάλου μέρους της ευθύνης για τους χώρους ταφής αποβλήτων στις τοπικές και περιφερειακές αρχές, που με τον τρόπο αυτό θα μπορούν να τους προσαρμόσουν στον προγραμματισμό για τα απόβλητα, καθώς επίσης και να λάβουν τα απαιτούμενα μέτρα κοινωνικής φύσεως.

17. Η Επιτροπή των Περιφερειών αναγνωρίζει και επικροτεί τον ευρύ ορισμό της επεξεργασίας που αναφέρεται στο άρθρο 6 της πρότασης οδηγίας. Μολαταύτα, η Επιτροπή αναγνωρίζει ότι σε ορισμένα κράτη μέλη, όπου η προεπεξεργασία των αποβλήτων που προορίζονται για υγειονομική ταφή δεν είναι πολύ συνηθισμένη, υπάρχει ανάγκη μέτρων οικονομικής ενίσχυσης, τουλάχιστον βραχυπροθέσμως, για να αποφευχθεί η επαχθής επιβάρυνση της τοπικής αυτοδιοίκησης. Με τη συμπερίληψη και την προώθηση της διαλογής, συμπεριλαμβανόμενης και της επιλεκτικής επιλογής αποβλήτων, εξασφαλίζεται, κατά τη γνώμη της ΕΤΠ, ότι οι επιλεγείσες λύσεις για τα απόβλητα θα ανταποκρίνονται στους στόχους της αναθεωρημένης στρατηγικής για τα απόβλητα το 1996. Επίσης, εξασφαλίζεται ότι οι κανόνες για την υποχρεωτική επεξεργασία μπορούν να χρησιμοποιηθούν με ευελιξία. Ωστόσο, η Επιτροπή των Περιφερειών είναι της γνώμης ότι οι κανόνες σχετικά με την υποχρέωση επεξεργασίας δεν πρέπει να επεκταθούν σε ομοιογενείς ποσότητες αποβλήτων, που δεν είναι δυνατό να αξιοποιηθούν.

18. Η Επιτροπή των Περιφερειών έχει παρατηρήσει ότι η Επιτροπή επιθυμεί να εισάγει μια απαγόρευση κατά της ταφής ελαστικών αυτοκινήτων, όπως αναφέρεται στο άρθρο 5 της πρότασης οδηγίας. Η ΕΤΠ συμφωνεί με το σκοπό της πρότασης, αλλά θα ήθελε να επισημάνει ότι δεν πρέπει να επιβληθεί στις τοπικές και περιφερειακές αρχές η υποχρέωση εξασφάλισης της εφαρμογής μιας παρόμοιας απαγόρευσης, πριν να δημιουργηθούν τα απαιτούμενα μέσα διαχείρισης και οι αναγκαίες εγκαταστάσεις επεξεργασίας. Ωστόσο, κατά τη γνώμη της ΕΤΠ, θα εξακολουθήσει να είναι αναγκαία η ταφή των ελαστικών αυτοκινήτων, έως ότου δημιουργηθεί η απαραίτητη δυναμικότητα επεξεργασίας. Για να εξασφαλιστεί ότι τα ελαστικά τα οποία θα εναποτίθενται στο μεσολαβούν διάστημα, θα είναι επίσης δυνατό να επαναχρησιμοποιούνται, τα ελαστικά αυτά πρέπει να εναποτίθενται σε ειδικούς χώρους.

19. Η Επιτροπή των Περιφερειών συμφωνεί τον προτεινόμενο καθορισμό του κόστους υγειονομικής ταφής αποβλήτων, καθώς επίσης και με το ότι το κόστος παύσης της λειτουργίας και των μέτρων μετέπειτα μέριμνας των χώρων ταφής αποβλήτων πρέπει να καλύπτεται από τα εισπραττόμενα τέλη ταφής. Συνεπώς, η ΕΤΠ συμφωνεί επίσης ότι πρέπει να τεθούν οι απαραίτητες απαιτήσεις ασφάλειας για τη μετέπειτα μέριμνα των χώρων ταφής.

20. Η Επιτροπή των Περιφερειών συμφωνεί με το στόχο να απαγορευθεί η ανάμικτη ταφή αποβλήτων. Κατά τη γνώμη της ΕΤΠ, το φυσικό και χημικό περιβάλλον σε ένα χώρο ταφής δεν είναι δυνατό να προβλεφθεί σε ικανοποιητικό βαθμό, ώστε να αποκλεισθεί το ενδεχόμενο να συνεπάγεται η ανάμικτη ταφή αποβλήτων σημαντικούς κινδύνους για τους ανθρώπους και τη φύση.

21. Η Επιτροπή των Περιφερειών παρατήρησε επίσης ότι καθορίζονται απαιτήσεις για την απόσταση των χώρων ταφής αποβλήτων από χώρους αναψυχής, υδάτινους πόρους και γεωργικές εκμεταλλεύσεις. Οι προτεινόμενες απαιτήσεις θα καταστήσουν σε πολλές περιπτώσεις αδύνατο τον εξωραϊσμό των τοπίων και την κατάλληλη χρησιμοποίηση των χώρων ταφής μετά από την πλήρωσή τους. Η ΕΤΠ επισημαίνει ότι οι χώροι ταφής αποβλήτων πρέπει να σχεδιάζονται με τρόπο ώστε μετά από την τελική πλήρωσή τους να μπορούν να αποτελούν αξιόλογο και φυσικό μέρος του γύρω τοπίου. Συνεπώς, πρέπει να χρησιμοποιούνται τεχνικές λύσεις για τη μείωση των πιθανών άμεσων οχλήσεων στις προαναφερόμενες πειροχές κατά τη διάρκεια των εργασιών ταφής αποβλήτων.

22. Η Επιτροπή των Περιφερειών διαπίστωσε ότι προτείνεται μια ιδιαίτερα ενδελεχής διαδικασία για την αποδοχή των αποβλήτων στους χώρους ταφής, όπως αναφέρεται στο άρθρο 11 της πρότασης οδηγίας. Η ΕΤΠ συμφωνεί ότι είναι σημαντικό να εξασφαλίζεται ότι τα εναποτιθέμενα απόβλητα πληρούν τις προδιαγραφές της σχετικής κατηγορίας των χώρων ταφής. Ωστόσο, η ΕΤΠ είναι της γνώμης ότι είναι σημαντικό να περιοριστεί η εμβέλεια της διαδικασίας χαρακτηρισμού και θα ήθελε να επισημάνει ότι η προτεινόμενη διαδικασία θα μπορούσε να έχει ως αποτέλεσμα πολύ σημαντικές εργασίες ανάλυσης. Η ΕΤΠ θα ήθελε σχετικά να προτείνει τον καθορισμό, στα πλαίσια των πραγματοποιούμενων εργασιών τυποποίησης, ορισμένων κατηγοριών αποβλήτων, όπου τα απόβλητα θα ταξινομούνται βάσει της προέλευσής τους και της γνωστής σύνθεσης και των ιδιοτήτων τους.

23. Η Επιτροπή των Περιφερειών επικροτεί επίσης το ότι και οι υφιστάμενοι χώροι ταφής αποβλήτων υπόκεινται στην απαίτηση για περιορισμό των περιβαλλοντικών επιδράσεων του χώρου ταφής, όπως αναφέρεται στο άρθρο 14 της πρότασης οδηγίας. Με τον τρόπο αυτό περιορίζονται επίσης οι υφιστάμενες διαφορές των τελών ταφής. Ωστόσο, η ΕΤΠ θα ήθελε να επισημάνει ότι για πολλούς υφιστάμενους χώρους ταφής αποβλήτων θα είναι ιδιαίτερα δαπανηρή η επίτευξη ενός επιπέδου προστασίας του περιβάλλοντος ανάλογου με εκείνο που απαιτείται για τους νέους χώρους ταφής. Για να αποφευχθεί η παράλογη επιβολή των εξόδων αυτών στις τοπικές και περιφερειακές αρχές, πρέπει να ληφθούν μέτρα ώστε να δημιουργηθούν κατάλληλα οικονομικά μέσα για την αντιστάθμιση των εν λόγω εξόδων.

24. Η Επιτροπή των Περιφερειών διαπίστωσε ότι πολλές από τις επικρίσεις που διατύπωσε το Κοινοβούλιο κατά της προηγούμενης πρότασης οδηγίας, έχουν ληφθεί υπόψη. Η Επιτροπή των Περιφερειών επιδοκιμάζει το γεγονός αυτό, συμπεριλαμβανόμενου και του περιορισμού των πιθανών εξαιρέσεων από το πεδίο εφαρμογής της οδηγίας, όπως αναφέρεται στο άρθρο 3. Η ΕΤΠ θα ήθελε να υπενθυμίσει ότι ο περιορισμός των δυνατοτήτων απαλλαγής από τις διατάξεις της οδηγίας θα αποτελεί προϋπόθεση για την επίτευξη ενός πιο ομοιόμορφου επιπέδου προστασίας. Η ΕΤΠ υπενθυμίζει ωστόσο ότι ορισμένες περιφερειακές περιοχές θα αντιμετωπίσουν βραχυπρόθεσμα σοβαρά προβλήματα για την εκπλήρωση των απαιτήσεων της οδηγίας. Συνεπώς, χρειάζονται λογικές προϋποθέσεις εφαρμογής για τις περιοχές αυτές. Πρέπει επίσης να τονισθεί για μια ακόμη φορά ότι είναι αναγκαίο να δημιουργηθούν επειγόντως χρηματοδοτικά μέσα για την κάλυψη των αναγκών των περιοχών αυτών. Ωστόσο, η ΕΤΠ θα ήθελε να επισημάνει ότι ορισμένα ανόργανα κατάλοιπα προϊόντων επαναχρησιμοποιούνται σήμερα με κατάλληλο περιβαλλοντικά τρόπο, χωρίς να προκαλούνται οχλήσεις στο περιβάλλον. Κατά τη γνώμη της Επιτροπής των Περιφερειών, μια περιβαλλοντικά ακίνδυνη επαναχρησιμοποίηση δεν πρέπει να εμποδίζεται από την υπό εξέταση πρόταση οδηγίας, ώστε να είναι δυνατή η ταφή επαναχρησιμοποιήσιμων προϊόντων.

25. Η Επιτροπή των Περιφερειών παρατήρησε ότι ορισμένα θέματα που αφορούν τον τελικό καθορισμό των απαιτήσεων σχεδιασμού κ.λπ. για τους χώρους ταφής αποβλήτων υπόκεινται σε μια διαδικασία επιτροπής για την οποία γίνεται λόγος στα άρθρα 16 και 17 της οδηγίας. Έχοντας υπόψη τη μεγάλη σημασία της πρότασης οδηγίας για τις τοπικές και περιφερειακές αρχές, η ΕΤΠ είναι της γνώμης ότι οι τελευταίες πρέπει να εκπροσωπούνται στην εν λόγω επιτροπή. Με τον τρόπο αυτό εξασφαλίζεται επίσης η αξιοποίηση στις εργασίες της εν λόγω επιτροπής της πείρας που έχουν οι τοπικές και περιφερειακές αρχές στη διαχείριση συγκεκριμένων σχετικών προβλημάτων.

Βρυξέλλες, 11 Ιουνίου 1997.

Ο Πρόεδρος της Επιτροπής των Περιφερειών

Pasqual MARAGALL i MIRA

() ΕΕ C 116 της 14. 4. 1997, σ. 74.

() ΕΕ C 156 της 24. 5. 1997, σ. 10.